b"\n_START_ARTICLE_\nMas Bellfort (Manlleu)\n_START_SECTION_\nDescripci\xc3\xb3\n_START_PARAGRAPH_\n\xc3\x89s una masia de planta rectangular coberta a quatre vessants. El portal est\xc3\xa0 situat a l'extrem esquerre i \xc3\xa9s adovellat: les finestres del primer pis s\xc3\xb3n de tipus goticitzant, les del segon s\xc3\xb3n menys treballades. Una de les finestres del primer pis est\xc3\xa0 decorada amb motllures que formen un soguejat i nusos igual que el trencaaig\xc3\xbces que acaba en un cul de ll\xc3\xa0ntia on figuren un rostre mascul\xc3\xad i altre femen\xc3\xad._NEWLINE_A la part esquerra hi ha una torre de planta quadrada de quatre pisos amb les cantoneres de pedra ben treballades i coberta a quatre vessants. Tamb\xc3\xa9 t\xc3\xa9 finestres g\xc3\xb2tiques, tres d'elles tapiades._NEWLINE_El mas i les depend\xc3\xa8ncies agr\xc3\xadcoles junt amb la lli\xc3\xa7a s\xc3\xb3n tancats per un mur de t\xc3\xa0pia i un portal cobert. A ponent hi ha un cos de galeries d'arc rebaixat sostingudes per pilars._NEWLINE_A llevant hi ha una petita capella, dedicada a sant Francesc d'Ass\xc3\xads, adossada constru\xc3\xafda amb pedra i c\xc3\xb2dols i coberta a dues vessants, convertida actualment en quadra pel bestiar. Conserva unes nervacions ogivals que desemboquen al mur en cul de ll\xc3\xa0ntia. Al mur de ponent hi ha una finestra tapiada que devia comunicar amb el mas. A la part de migdia hi ha el portal d'entrada, la llinda del qual presenta volutes esculturades. Al damunt hi ha una altra finestra, cegada, amb les mateixes volutes a la part superior, i la data 1577 al centre. A la dreta del portal hi ha una finestra de tipus rom\xc3\xa0nic.\n_START_SECTION_\nHist\xc3\xb2ria\n_START_PARAGRAPH_\nEls antics propietaris del mas Bellfort eren homes de la petita noblesa; la casa est\xc3\xa0 documentada des del 1161 com a domus o casa forta. Del segle XVI en endavant fou habitat per pagesos i va perdre les seves antigues atribucions nobili\xc3\xa0ries._NEWLINE_Durant els segles XVI i XVII, Manlleu- igual que la resta de Catalunya- es vei\xc3\xa9 implicada en el fenomen del bandolerisme i la guerra. Foren importants els conflictes entre el b\xc3\xa0ndol dels nyerros i el dels cadells. Els Bellfort de Manlleu hi participaren activament al costat dels cadells. Testimoni d'aquestes lluites de principis de segle XVII \xc3\xa9s la torre de defensa que encara avui es conserva en aquesta masia._NEWLINE_Sota la base de les edificacions actuals hi ha restes que podrien remuntar-se als segles XII o XIII."